अर्थशास्त्रम्/अधिकरणम् ४/अध्यायः १२
सवर्णां अप्राप्त-फलां प्रकुर्वतो हस्त-वधः । चतुः-शतो वा दण्डः   ।। ०४.१२.०१  ।।
 मृतायां वधः   ।। ०४.१२.०२  ।।
 प्राप्त-फलां प्रकुर्वतो मध्यमा-प्रदेशिनी-वधो । द्वि-शतो वा दण्डः   ।। ०४.१२.०३  ।।
 पितुश्चावहीनं दद्यात्  ।। ०४.१२.०४  ।।
 न च प्राकाम्यं अकामायां लब्भेत   ।। ०४.१२.०५  ।।
 सकामायां चतुष्-पञ्चाशत्-पणो दण्डः । स्त्रियास्त्वर्ध-दण्डः   ।। ०४.१२.०६  ।।
 पर-शुल्क-अवरुद्धायां हस्त-वधः । चतुः-शतो वा दण्डः । शुल्क-दानं च   ।। ०४.१२.०७  ।।
 सप्त-आर्तव-प्रजातां वरणादूर्ध्वं अलभमानः प्रकृत्य प्राकामी स्यात् । न च पितुरवहीनं दद्यात्  ।। ०४.१२.०८  ।।
 ऋतु-प्रतिरोधिभिः स्वाम्यादपक्रामति   ।। ०४.१२.०९  ।।
 त्रि-वर्ष-प्रजात-आर्तवायास्तुल्यो गन्तुं अदोषः । ततः परं अतुल्योअप्यनलंकृतायाः   ।। ०४.१२.१०  ।।
 पितृ-द्रव्य-आदाने स्तेयं भजेत   ।। ०४.१२.११  ।।
 परं उद्दिश्यान्यस्य विन्दतो द्वि-शतो दण्डः   ।। ०४.१२.१२  ।।
 न च प्राकांयं अकामायां लभेत   ।। ०४.१२.१३  ।।
 कन्यां अन्यां दर्शयित्वाअन्यां प्रयच्छतः शत्यो दण्डस्तुल्यायाम् । हीनायां द्वि-गुणः   ।। ०४.१२.१४  ।।
 प्रकर्मण्यकुमार्याश्चतुष्-पञ्चाशत्-पणो दण्डः । शुल्क-व्यय-कर्मणी च प्रतिदद्यात्  ।। ०४.१२.१५  ।।
 अवस्थाय तज्-जातं पश्चात्-कृता द्वि-गुणं दद्यात्  ।। ०४.१२.१६  ।।
 अन्य-शोणित-उपधाने द्विशतो दण्डः । मिथ्या-अभिशंसिनश्च पुंसः   ।। ०४.१२.१७  ।।
 शुल्क-व्यय-कर्मणी च जीयेत   ।। ०४.१२.१८  ।।
 न च प्राकांयं अकामायां लभेत   ।। ०४.१२.१९  ।।
 स्त्री-प्रकृता सकामा समाना द्वादश-पणं दण्डं दद्यात् । प्रकर्त्री द्वि-गुणं   ।। ०४.१२.२०  ।।
 अकामायाः शत्यो दण्ड आत्म-राग-अर्थम् । शुल्क-दानं च   ।। ०४.१२.२१  ।।
 स्वयं प्रकृता राज-दास्यं गच्छेत्  ।। ०४.१२.२२  ।।
 बहिर्-ग्रामस्य प्रकृतायां मिथ्या-अभिशंसने च द्वि-गुणो दण्डः   ।। ०४.१२.२३  ।।
 प्रसह्य कन्यां अपहरतो द्वि-शतः । ससुवर्णां उत्तमः   ।। ०४.१२.२४  ।।
 बहूनां कन्या-अपहारिणां पृथग्यथा-उक्ता दण्डाः   ।। ०४.१२.२५  ।।
 गणिका-दुहितरं प्रकुर्वतश्चतुष्-पञ्चाशत्-पणो दण्डः । शुल्कं मातुर्भोगः षोडश-गुणः   ।। ०४.१२.२६  ।।
 दासस्य दास्या वा दुहितरं अदासीं प्रकुर्वतश्चतुर्-विंशति-पणो दण्डः शुल्क-आबन्ध्य-दानं च   ।। ०४.१२.२७  ।।
 निष्क्रय-अनुरूपां दासीं प्रकुर्वतो द्वादश-पणो दण्डो वस्त्र-आबन्ध्य-दानं च   ।। ०४.१२.२८  ।।
 साचिव्य-अवकाश-दाने कर्तृ-समो दण्डः   ।। ०४.१२.२९  ।।
 प्रोषित-पतिकां अपचरन्तीं पति-बन्धुस्तत्-पुरुषो वा संगृह्णीयात्  ।। ०४.१२.३०  ।।
 संगृहीता पतिं आकाङ्क्षेत   ।। ०४.१२.३१  ।।
 पतिश्चेत्क्षमेत विसृज्येतौभयं   ।। ०४.१२.३२  ।।
 अक्षमायां स्त्रियाः कर्ण-नास-आच्छेदनम् । वधं जारश्च प्राप्नुयात्  ।। ०४.१२.३३  ।।
 जारं चोर इत्यभिहरतः पञ्च-शतो दण्डः । हिरण्येन मुञ्चतस्तद्-अष्ट-गुणः   ।। ०४.१२.३४  ।।
 केशाकेशिकं संग्रहणम् । उपलिङ्गनाद्वा शरीर-उपभोगानाम् । तज्-जातेभ्यः(तज्-ज्ञातेभ्यः? च्फ़्-ण्१२-६०)) । स्त्री-वचनाद्वा   ।। ०४.१२.३५  ।।
 पर-चक्र-अटवी-हृतां ओघ-प्रव्यूढां अरण्येषु दुर्भिक्षे वा त्यक्तां प्रेत-भाव-उत्सृष्टां वा पर-स्त्रियं निस्तारयित्वा यथा-संभाषितं समुपभुञ्जीत   ।। ०४.१२.३६  ।।
 जाति-विशिष्टां अकामां अपत्यवतीं निष्क्रयेण दद्यात्  ।। ०४.१२.३७  ।।
 चोर-हस्तान्नदी-वेगाद्दुर्भिक्षाद्देश-विभ्रमात् । ।। ०४.१२.३८अ ब  ।।
 निस्तारयित्वा कान्तारान्नष्टां त्यक्तां मृताइति वा   ।। ०४.१२.३८च्द्  ।।
 भुञ्जीत स्त्रियं अन्येषां यथा-संभाषितं नरः  । ।। ०४.१२.३९अ ब  ।।
 न तु राज-प्रतापेन प्रमुक्तां स्वजनेन वा   ।। ०४.१२.३९च्द्  ।।
 न चौत्तमां न चाकामां पूर्व-अपत्यवतीं न च  । ।। ०४.१२.४०अ ब  ।।
 ईदृशीं त्वनुरूपेण निष्क्रयेणापवाहयेत्  ।। ०४.१२.४०च्द्  ।।